钦定古今图书集成/明伦汇编/氏族典/第126卷 > 陈泰
## 钦定古今图书集成/明伦汇编/氏族典/第126卷 > 陈泰

按《明外史陈泰传》：“泰字吉亨，光泽人。幼从外家曹姓，
既贵乃复故。举乡试第一，除安庆府学训导。正统初，
廷臣交荐，擢御史，巡按贵州，再按山西，复按山东。泰
素励操行，好搏击，惩奸去贪，威棱甚峻。超擢四川按
察使。巡抚寇深忌其能，参议陈敏希深指，劾泰擅杖
武职，殴舆夫至死。逮下刑部狱，坐斩。郕王监国，赦复”
官。于谦荐守紫荆关。也先入犯。关门不守，复论死。景
帝宥之，命充为事官自效。景泰元年以大理右少卿
守备白羊口。迁右佥都御史，镇易州，节制紫荆、倒马
诸关。三年命兼巡抚保定六府。寻进右副都御史，督
治河道。七年移抚苏、松。天顺改元，罢巡抚官，改广东
副使。以忧去。四川盗起，有言“泰尝莅其地，有威名”，乃
复故官，往巡抚。八年进右副都御史，总督漕运，兼巡
抚淮、扬诸府。莅淮三年，谢政归。卒。